b'\n_START_ARTICLE_\nM\xc3\xb5mmi ja aabits\n_START_PARAGRAPH_\n"M\xc3\xb5mmi ja aabits" on eesti lasteteleseriaal, kus v\xc3\xa4ike karupoeg \xc3\xb5pib aabitsast t\xc3\xa4hti. Lastelavastus on loodud Heljo M\xc3\xa4nni jutustuse "Karu aabits" (1971) p\xc3\xb5hjal. Saade oli eetris Eesti Televisioonis aastatel 1973\xe2\x80\x931976. Sarja lavastaja oli Kaarel Kilvet, re\xc5\xbeiss\xc3\xb6\xc3\xb6r Tiiu Vahi, kunstnik Gunta Randla ja muusika autor T\xc3\xb5nis K\xc3\xb5rvits._NEWLINE_Esimene saade l\xc3\xa4ks otse-eetrisse 1973. aasta 18. m\xc3\xa4rtsil ja oli must-valge. 1976. aastaks j\xc3\xb5uti teha 17 saadet. Need saated pole lindil s\xc3\xa4ilinud. Aastatel 1977\xe2\x80\x931978 salvestati v\xc3\xa4rviliselt teine versioon, mis on ka k\xc3\xb5ige rohkem tuntud. 1970-ndate l\xc3\xb5pus tehti veel \xc3\xbcks seitsmeosaline sari, kus M\xc3\xb5mmi k\xc3\xa4ib juba koolis, kuid ka neid osi pole s\xc3\xa4ilinud._NEWLINE_Aastatel 1998\xe2\x80\x931999 lavastasid Karin Nurm ja Maarika Lauri Eesti Televisioonis Karulaane rahva uued lood "M\xc3\xb5mmi aabits. 20 aastat hiljem". Lavastuse kunstnik oli Gunta Randla, muusika autor T\xc3\xb5nis K\xc3\xb5rvits ja laulus\xc3\xb5nade autor Heljo M\xc3\xa4nd._NEWLINE_Karuloo lavastaja Kaarel Kilvet on r\xc3\xb5hutanud ka saate sotsiaalset t\xc3\xa4htsust, sest karude perekond on lastele heaks eeskujuks, kellelt saab \xc3\xb5ppida \xc3\xbcksteisest hoolimist ja teineteise aitamist.'